“วิษณุ” เล็งล็อกหยุดยาว 4 วัน ช่วง พ.ย. ส่งเสริมท่องเที่ยว กระตุ้นเงินหมุนเวียนในปท.
“วิษณุ” เล็งหารือกระทรวงท่องเที่ยวฯ ล็อกหยุดยาว 4 วัน ช่วง พ.ย. ส่งเสริมการท่องเที่ยว กระตุ้นเงินหมุนเวียนในปท.
“วิษณุ” เล็งหารือกระทรวงท่องเที่ยวฯ ล็อกหยุดยาว 4 วัน ช่วง พ.ย. ส่งเสริมการท่องเที่ยว กระตุ้นเงินหมุนเวียนในปท.
15 ก.ย. 2563

ผู้สื่อข่าวรายงานว่า เมื่อเวลา 08.45 น. วันนี้ (15 ก.ย.63) ที่ทำเนียบรัฐบาล นายวิษณุ เครืองาม รองนายกรัฐมนตรี ให้สัมภาษณ์ก่อนเข้าประชุมคณะรัฐมนตรี (ครม.) ถึงกรณีการเพิ่มวันหยุดยาวต่อเนื่อง ตามที่ พล.อ.ประยุทธ์ จันทร์โอชา นายกรัฐมนตรี มีนโนบายให้มีวันหยุดยาว เพื่อให้ประชาชนได้ท่องเที่ยวเพื่อกระตุ้นเศรษฐกิจ
โดยนายวิษณุ กล่าวว่า ขณะนี้กำลังหารือกับกระทรวงการท่องเที่ยวและกีฬา เพื่อหาวันหยุดยาว ซึ่งคาดว่าจะเกิดขึ้นในช่วงเดือนพฤศจิกายน และคาดว่าจะหยุดยาว 4 วัน รวมเสาร์-อาทิตย์
“เราอยากได้ช่วงที่ไม่มีวันหยุด เนื่องจากเดือนตุลาคมวันหยุดมากไป ส่วนเดือนพฤศจิกายนนั้นยังไม่มีวันหยุด จึงคิดว่าน่าจะเกิดขึ้นได้ในเดือนนี้น่าจะดี เพราะหยุดทั้งทีก็ต้องหยุดหลายวัน รวมเสาร์-อาทิตย์ด้วย” นายวิษณุ กล่าว
อย่างไรก็ตาม นายวิษณุ ระบุว่า ต้องขอดูก่อนว่าช่วงใดจึงจะเหมาะสม เพราะรัฐบาลมีความกังวลว่าหากเป็นช่วงปลายเดือน เงินในกระเป๋าของประชาชนจะไม่มีท่องเที่ยว อีกทั้งต้องประสานกับเจ้าหน้าที่ตำรวจ เพื่อเตรียมอำนวยความสะดวกด้านการจราจรด้วย